b'\n_START_ARTICLE_\nSand\xc5\xbeak\n_START_SECTION_\nZgodovina\n_START_PARAGRAPH_\nSand\xc5\xbeaki so bili prvotno najmanj\xc5\xa1e upravne enote Otomanskega cesarstva. Nastali so sredi 14. stoletja kot voja\xc5\xa1ki okraji in so bili del voja\xc5\xa1ko-fevdalnega sistema. Otomanska armada je imela poleg pla\xc4\x8dane poklicne vojske tudi konjeni\xc5\xa1ke enote \xe2\x80\x93 spahije (tur\xc5\xa1ko: spahi ali sipahi), ki so opravljale voja\xc5\xa1ko slu\xc5\xbebo v zameno za posestva, ki jim jih je podelil sultan. Ve\xc4\x8dja posestva so se imenovala zaim ali zeamet, manj\xc5\xa1a pa timar. Spahije so se pred vojnimi pohodi zbirali po sand\xc5\xbeakih, v katerih so \xc5\xbeiveli. Poveljeval jim je sand\xc5\xbeak beg ali sand\xc5\xbeak bej, ki je bil nekak\xc5\xa1en\xc2\xa0\xc2\xbbguverner okro\xc5\xbeja\xc2\xab._NEWLINE_V poznem 14. stoletju so za\xc4\x8dele nastajti ve\xc4\x8dje upravne enote \xe2\x80\x93 beglerbegluki, kasnej\xc5\xa1i ejaleti in vilajeti in sand\xc5\xbeaki so postali upravne enote drugega reda. \xc5\xa0tevilo sand\xc5\xbeakov se je mo\xc4\x8dno spreminjalo. V obdobju reorganizacije Otomanskega cesarstva (tur\xc5\xa1ko: tanzimat, \xd8\xaa\xd9\x86\xd8\xb8\xd9\x8a\xd9\x85\xd8\xa7\xd8\xaa), ki se je za\xc4\x8dela leta 1839 in se je kon\xc4\x8dala s Prvim ustavnim obdobjem leta 1876, se je \xc5\xa1tevilo sand\xc5\xbeakov povzpelo na ve\xc4\x8d kot 400, sicer pa se je njihovo \xc5\xa1tevilo sukalo okrog 150._NEWLINE_Nekateri sand\xc5\xbeaki, ki so nastali na novoosvojenih ozemljih, niso bili del provinc \xe2\x80\x93 vilajetov. Tak\xc5\xa1na sand\xc5\xbeaka sta bila na primer Benghazi in \xc3\x87atalca, ki sta bila neodvisna, njihovi vladarji pa so bili neposredno odgovorni Porti.'